Neki studentski radovi / izvodi iz studentskih radova koji govore o partnerskoj saradnji

Nastavnik matematike je prilikom pregledanja kontrolnog zadatka uočio da je jedan učenik rešio zadatak tačno, ali na način koji im on nije objašnjavao i za koji je mislio da ga učenici ne mogu znati. Nije siguran da li da prizna taj odgovor i kako dalje da se ponaša. Rešio je da se konsultuje sa drugim kolegom....

...Kolega je najpre bio zbunjen i priznao je da se sam nikad nije suočio s takvom situacijom. Ipak, pitanje ga je zaintrigiralo i bio je spreman da pomogne. Predložio je da zajedno razmisle o prednostima i manama svake moguće odluke.

Nastavnik koji je odlučio da se konsultuje s kolegom argumentovao je da bi, ukoliko ne prizna odgovor, to moglo da osigura da se učenik potrudi da savlada način rešavanja rađen na času kako bi dobio dobru ocenu na pismenom. Kolega se složio i istakao da jeste bitno da se savlada gradivo određeno planom i programom. Ipak, kao potencijalnu negativnu stranu takve odluke on je naveo da bi takav postupak mogao da demotiviše učenika i da dovede do toga da se on ubuduće ne trudi da sam nađe rešenje zadatka. Nastavnik matematike je dobro razmislio o tome i složio se da nije dobro podsticati decu da se oslanjaju na druge umesto da razmišljaju svojom glavom i da sami tragaju za znanjem. Kao lošu stranu nepriznavanja zadatka on je dodao i to što bi ga onda učenik možda zamrzeo zbog percipirane „nepravde“ koju mu je naneo. Nadovezujući se na tu misao, kolega je zaključio da je čak mogućei da učenik počne da vezuje negativne emocije za matematiku kao oblast.

Zatim su prešli na pozitivne strane druge situacije – da nastavnik prizna učenikov odgovor kao tačan. Nastavnik je rekao da bi u tom slučaju učenik pre vezivao pozitivne emocije za predmet i njega lično. Kolega je dodao da bi priznavanje zadatka takođe moglo da podstakne kreativno mišljenje učenika u sličnim životnim situacijama. „I istrajnost“ nadovezao se nastavnik matematike. Kao lošu stranu takvog postupanja, izdvojili su činjenicu da se može desiti da učenik nauči da ne mora mnogo da obraća pažnju na časovima jer je dovoljno pametan da može da se „snađe“ na testu.

Naposletku, kada su sabrali pozitivne i negativne aspekte, zaključili su da je bolje da nastavnik prizna zadatak (kako bi preneo poruku da se ceni razmišljanje i samostalni rad), ali da učeniku napiše komentar na kraju zadatka. Dogovorili su se da u komentaru treba da bude jasno da je nastavniku drago što učenik nije odustao od zadatka, ali da očekuje da na pismenom demonstrira i znanje stečeno na času. Kolege su bile zadovoljne odlukom do koje su zajedničkim snagama došli i zahvalili su se jedan drugome – nastavnik koji je tražio pomoć na pruženoj pomoći, a njegov kolega na tome što će sada i sam znati šta da radi ako bude suočen sa sličnom dilemom.

&

Покушали су да заједно дефинишу циљ задатка. Да ли је циљ задатка његово решење или оспособљавање за логичко резоновање и његове касније примене на различитим примерима? Затим, да ли је ученикова стратегија механичка пречица којом се, без много муке, може лакше доћи до циља? Или његов механизам има логике, и само је један од могућих начина којим се проблем може решити? Пречица и њен систем се не могу увек применити на различите ситуације, док се логички процес може апстраховати и применити на читав низ сличних примера (оспособљавање, прилагођавање, знање да се делује ≠ готове чињенице). Међуљудским сарадничким односом и сугестијама колеге су дошле до закључка да наставник свакако задатак позитивно оцени, али да, још битније, боље испитају ову ситуацију које је сама била преседан. Колеге су заједно осмислиле низ задатака који би на различите начине могао да укаже на учеников начин мишљења и сналажења у новим проблемима. Када су међусобним помагањем и равноправним партнерским односом формилисали вежбања, колеге су позвале ученика и понудили му да реши задатке, пратећи његов ментални процес и поступке резоновања. Пошто се испоставило да је реч о ученику који својим вештинама и способностима знатно надилази своје вршњаке, колеге су почеле да размишљају о стратегијама путем којих би се ученикове склоности и таленти даље развијали и неговали. Размишљали су и о индивидуалном образовном плану са проширеним и обогаћеним програмом којим би се даровитом детету пружила адекватна подршка. Стога су контактирали родитеље и разредног старешину како би са њима разговарали о евентуалном формирању ИОП тима. Будући да је колега имао искуства у састављању наставних планова за даровиту децу, наставник и он су се редовно састајали, извештавали један другог о помацима и напредовању, размењивали искуства, сугестије и планирали даље поступке.

&

Pošto su uvideli da su neki učenici sposobni da savladaju određenu teoriju, odnosno postupke rešavanja matematičkih zadataka, bez da im se ista ispredaje, dvojica kolega su rešili da naprave strategiju kako bi ispitali pristupačnost istih teorija, odnosno da li su učenici sposobni da savladaju &quot;komplikovanije&quot; načine rešavanja zadataka ukoliko im se ispredaju.

Dogovor je bio da pred prvi test prvi kolega svojim odeljenjima predaje „teže“, a drugi kolega „lakše“ načine rešavanja zadataka. Tokom pripremi za naredni test bi promenili uloge. Tako bi nakon prva dva testa uporedili konačne rezultate i prema tome mogli da oblikuju dalju nastavu.

&

Da bismo o saradnji govorili važno je da postoji *zajednički cilj* strana koje sarađuju. Cilj dvojice nastavnika mogao bi ovde biti da se odluči treba li prihvatiti način rešavanja zadatka učenika o kome je reč. *Zajednička delatnost* prema cilju bili bi razgovori dvojice nastavnika o razlozima za i razlozima protiv prihvatanja ovog načina rešavanja, kao i diskusija o tome šta bi valjalo da nastavik čije odeljenje učenik pohađa učini po tom pitanju. Nastavnici bi mogli da *podele uloge*, a ujedno i da se *međusobno pomažu* tako što bi nastavnik sa „problemom“ pozvao svog kolegu kao gostujućeg nastavnika na čas, gde bi drugi nastavnik mogao da prikaže alternativne načine rešavanja istog zadatka, među kojima bi bio i način kojim se učenik služio na kontrolnom zadatku. Ova dva nastavnika negovala bi *partnerski odnos* koji podrazumeva komplementarnost, kompetenstnost, ravnopravnost i demokratičnost, tako što bi se međusobno uvažavali, davali jedan drugom pravo glasa i gledali jedan na drugog kao komplementarne delove matematičkog nastavničkog kadra te škole od kojih je svaki jednako u pravu.

&

Како би се испоштовали основни критеријуми (партнерсје) сарадње, једно од хипотетичких разрешења поставићемо у њихов контакст:

**-Заједничка делатност ка заједничком циљу**- Циљ оба наставника биће да ученику приближе и објасне начин на који се постављени задатак у оквиру контролне вежбе решава, по методама које су објашњаване не часу. Циљ оба наставника биће да ученик помоћу тражене методе, дође до исправног решења, али и да провере његово разумевање методе коју је применио при решавању задатка.

**-Кооперативне вештине и ставови учесника**- Неопходно је да оба наставника поседују истоветна знања и вештине, најбоље је обратити се наставнику из своје или/и сродне предметне струке (у овом случају математика, физика, логика, техничко и информатичко образовање).

**-Подела улога и одговорности**- Сваки од наставника преузеће део активности са дотичним учеником. Наставник коме је ученик додељен примерице може на наредном часу или допунској/додатној настави да испита уме ли ученик задатак да реши по обређиваној поставци (није лоше узети нови пример), док ће колега са учеником, у оквиру додатне/ допунске наставе, проверити разуме ли ученик начин на који је решио спорни задатак.

**-Међусобно помагање**- Добро је ако колега, који у поменутој хипотетичкој ситвацији испитује учениково разумевање начина на који је задатак решен, поседује стручну или афинитетну склоност према под- области у коју спада дата методологија решења задатка. Веома је вежно да у току процеса оба наставника прегледају спорни задатак и да наставник који је затражио помоћ да своје мишљење, након што га колега детаљно обавести о учениковом односу према примењеној методологији рада.

**-Партнерски однос**- Неопходан чак и за просту консултацију, али поготово за овако сложен облик сарадње. Хипотезу решења ове проблематике оба наставника морају сачинити заједно, процес рада мора бити усклађен, а коначни закључак производ усаглашених ставова оба актера.